Dood van miljardêr se skoondogter ‘n raaiselHans en Eva Rausing Rausing (48), een van Brittanje se rykste vroue, is Maandag dood aangetref by die luukse huis wat sy saam met haar man, Hans Kristian Rausing in Londen sy rykmanswoonbuurt, Belgravia, gedeel het. Beamptes het Maandag op Rausing se liggaam afgekom toe hulle die vyfverdiepinghuis deursoek het nadat hulle ‘n 49-jarige man, glo haar eggenoot, vir die onwettige besit van dwelmmiddels in hegtenis geneem het. Die man word ook verdink van die moord, maar hy is intussen na ‘n mediese sentrum geskuif waar hy behandeling ontvang, het die polisie gesê. ‘n Woordvoerder vir Scotland Yard het gesê hy kan nie bevestig of die verdagte Hans Kristian Rausing is nie. Rausing sal sy Sweedse pa se multi-miljard dollar (sowat $6.7 miljard)-fortuin erf. Die dood word tans as “onverklaarbaar” hanteer, het die polisie in ‘n verklaring gesê. ‘n Nadoodse ondersoek kon nie amptelik die oorsaak van haar dood bepaal nie, en verdere toetse sal gedoen word. Eva en Hans Kristian Rausing was beide aktiewe filantrope en het ‘n luukse lewenstyl gehandhaaf. Hulle het die meeste van hul tyd in hul 11-slaapkamer herehuis in Barbados spandeer, maar was ook bekend vir hul probleme met dwelmmiddels. Die paartjie, wat vier tienerkinders het, het by ‘n kliniek vir dwelmverslaafdes in Amerika ontmoet en het in 2008 met die gereg gebots toe Eva probeer het om kokaïen en heroïen tydens ‘n funksie by die Amerikaanse ambassade in Londen in te smokkel. “Ek het ‘n baie groot fout gemaak, en ek is baie spyt daaroor,” het Eva in daardie stadium in ‘n verklaring bely. Die slanke, blonde Eva was die dogter van Tom Kemeny, ‘n welgestelde hoof van Pepsi in Amerika. Haar ouers is “baie hartseer oor die afsterwe van hul dogter”.